Boererate.com: Daar is iets in my oog
Daar is iets in my oog
Enige oogbesering is potensieel ernstig want klein deeltjies kan die oogbal binnedring en skade veroorsaak.
Deeltjies stoof en los ooghare is van die algemeenste voorwerpe wat in die oog beland. Hulle sit op die buitenste wand van die oogbal of onder die ooglid, gewoonlik die boonste en veroorsaak aansienlike ongemak. Hulle word meesal maklik verwyder.
Jy moet nie probeer om iets te verwyder wat op die pupil en iris (die gekleurde deel van die oog) vassit nie, of iets wat in die oogbal vassteek. Kry dadelik mediese hulp.
•	Die oogbal is pynlik en jeuk.
•	Sig kan belemmer wees.
•	Die oog is rooi.
Behandeling – neem die persoon na die hospitaal indien dit nie suksesvol is nie
1.	Die persoon moet NIE die oog vryf NIE.
2.	Laat die persoon op 'n stoel sit, agteroorleun en na 'n lig kyk.
3.	Staan agter die persoon. Hou die ken in een hand en gebruik die duim en wysvinger van die ander hand om die ooglede uitmekaar te trek. Vra die persoon om links en regs en op en af te kyk sodat jy elke deel van die oog deeglik kan ondersoek.
4.	Indien jy die voorwerp sien probeer daarom met 'n steriele wateroplossing uit te spoel – gebruik gewone water indien jy nie byderhand het nie. Hou die kop skuins na die kant waar die voorwerp sit sodat die water oor die wang loop.
5.	Indien dit onsuksesvol is of jy het nie water nie, gebruik 'n klam depper of sakdoek daarom af te haal.
6.	Indien die vreemde voorwerp onder die boonste ooglid sit, vra die persoon om af te kyk. Vat die ooghare en trek die ooglid afwaarts en uitwaarts oor die onderste lid. Indien dit nie werk nie, vra die persoon om die ooglid onder lopende water te knip.